
    1. Kedy kocúr Froliš našiel spánok?


    


    Pod vysokými horami, v meste za veľkou riekou stála uprostred námestia hodinová veža. O vežové hodiny sa obetavo staral majster hodinár Ignác Ružička, ktorý žil neďaleko v úzkom dome vtesnanom medzi reštauráciu a knižnicu. V jeho podkroví, kúsok od okna, mala kukučka Alžbetka svoj pracovný stolík. Tu celé dni opravovala vrabcom budíky, holubom vyrábala novučičké okuliare, strakám dokonca s retiazkou a ligotavými kamienkami. Práce mala vyše hlavy.


    Jedného dňa si znenazdajky začala pospevovať melódiu, ktorá sa cez otvorené okno popod záclonku vkradla dnu.


    „La-lalala-la-laaaa,“ nôtila, zatiaľ čo uťahovala poslednú skrutku na budíku zajaca Serváca. Odložila ho do škatule k ostatným opraveným veciam a vykukla na ulicu. Na rohu pred kaviarňou stála staršia dáma v kvetovanej sukni. Na hlave jej trónil fialový klobúk s jagavou brošňou. Na tú by sa nejedna straka ulakomila, prebleslo Alžbetke mysľou. Pozrela na hodinky a hup, vyletela ponad strechy rovno ku kaviarni. Nebola jediná. Na chodníku postávalo hneď niekoľko zvedavcov. Stará dáma otáčala kľukou a z maľovaného verklíka na kolieskach vychádzala veselá hudba. Kukučka usadená na kvetináči s petúniami si dokonca kývala nôžkou do rytmu.


    Zato kocúr Froliš len vylihoval na zamatovom vankúšiku vo výklade medzi hodinami a sem-tam jedným očkom pozrel, či sa ho náhodou nechystá vyrušiť nejaký zákazník. Nemal rád, keď ho z driemot vytrhla vrava v dielni, a nebodaj sa ešte musel pratať z vyhriateho miestečka, lebo niekto chcel hodiny priamo z výkladu. Na kocúrovu veľkú radosť neprišiel nik, dokonca ani pošta, a tak preleňošil celučičký deň. Nečudo, že len čo strechy domov, ulice aj hodinovú vežu prikryla atramentová tma a všetci sa ponorili do ríše snov, Frolišovi sa ani za svet nedalo zaspať. Prevaľoval sa z boka na bok, chodil po byte, šuchotal, šramotil. Nakoniec si zastal pod starými kukučkovými hodinami, kde mala Alžbetka svoju izbičku.


    „Alžbetka, Alžbetka, psst, spíš?“ mraučal Froliš pod hodinami.


    „Teraz už nie,“ odvrkla trochu namosúrene Alžbetka, keď vykukla von. Práve sa jej totiž snívalo, ako sa sánkuje na kopci z vtáčieho zobu.


    „Nemôžem zaspať,“ povzdychol si kocúr.


    „To máš z toho, že celý deň podriemkavaš na vankúši vo výklade. Skúsil si sa poprechádzať na čerstvom vzduchu?“ spýtala sa rozospato.


    „Sedel som chvíľu za komínom, ale vidíš, nespím.“


    Alžbetka si celkom potichučky, tak kukučkovsky zívla, vyletela z hodinovej izbičky a zamierila rovno do kuchyne. Prekvapený Froliš cupital za ňou. Voda sa hriala na sporáku a malá kukučka zatiaľ vybrala vrecko s čajom.


    „Túto bylinkovú zmes používa aj majster Ignác, keď nemôže po dlhom dni zažmúriť oko.“


    Pripravila do šálky voňavý čaj a položila ho pred kocúra na stôl.


    „Počkaj, kým vychladne, dobrú noc,“ povedala a vrátila sa do svojej mäkkej postieľky.


    Netrvalo dlho, kocúrie mraučanie ju zobudilo opäť.


    „Môžeme skúsiť trochu teplého mlieka s medom,“ vravela si popod zobáčik, pričom zas merali cestu k hrncom.


    Froliš vypil sladké mlieko na dúšok a zvalil sa do pelieška pod kreslom.


    Alžbetka sa nestihla ani poriadne prikryť, keď...


    „Psst, pssst, Alžbetka...“ Froliš sedel pod hodinami a vyvaľoval na kukučku smutné oči, veľké ako tanieriky pod šálku.


    Aj mu chcela čosi odvrknúť, ale prišlo jej ho ľúto.


    „Už viem, čo by mi pomohlo,“ zašepkal do tmy, „rozprávka.“


    Alžbetka hneď letela k polici s knihami.


    „Nieeee, z knihy poznám všetky naspamäť, veď nám ich číta majster Ignác každú sobotu,“ protestoval kocúr, „vymysli si nejakú vlastnú,“ pokračoval.

    Alžbetka si nahlas zívla. Usadila sa na drevený parapet a pootvorila okno, aby ju chladný nočný vánok trochu prebudil. Froliš si ľahol k nej a nastražil uši, aby mu neuniklo ani slovko. Kukučka sa na chvíľu zamyslela. „Už to mám,“ povedala a pustila sa do rozprávania.

    Práve vtedy okolo letel holub, a keď začul Alžbetku, zastal pri okne a aj on sa nechal vlákať do rozprávky.

Maru bol vskutku neobyčajný medveď. Mal láskavé srdce a chytľavý smiech, ktorý hneď každého rozveselil. Azda aj preto ho mali všetci v okolí radi a pri ceste do lesa nikdy neobišli jeho dom. Býval v chalúpke neďaleko jabloňového sadu, kde si počas horúcich letných dní krátil čas čítaním kníh.

V jednu letnú noc sa Maru vybral na zber svätojánskych byliniek. Vytváral si vlastný herbár a tieto mu chýbali do zbierky. Len čo s plnou nošou vyšiel z lesa na chodník tiahnuci sa k jeho domčeku, vyrušil ho zo zamyslenia usedavý plač. Na machovom kameni sedela malinká myška a po tvári sa jej kotúľali slzy veľké ako hrachy. Stratila sa a mala strach, o to väčší, keď naďabila na medveďa.

Maru sa jej milo prihovoril, vzal ju k sebe domov a podelil sa o kúsok špaldovej bábovky. „Ako sa voláš?“ spýtal sa, keď trochu pookriala.

Myšička sa na okamih zamyslela: „Nepamätám sa.“ Bezradne krútila hlávkou.

„Hm, tak vieš čo? Nejaké meno ti vymyslíme,“ usmial sa medveď a odrazu povedal: „Budeš Škorička, podľa farby tvojho kožúška.“



„Povedz mi, Škorička, čo máš rada?“ spýtal sa, keď sedeli na verande pri šálke harmančekového čaju.










„A čo hudba?“ vyzvedal Maru.

